དོང་དམར་མོའི་སྐུར་གསལ་ནས༔ ཐུགས་ལས་ཧཱུྃཿཡིག་དམར་ནག་གཉིས༔ སྤྲོས་ཏེ་གཡས་གཡོན་ཆོས་འབྱུང་ཁར༔ དགྲ་བགེགས་བྱད་མ་བསྣོལ་བའི་སྟེང༔ བབས་པས་སྐད་ཅིག་ཡོངས་གྱུར་ལས༔ ཕྱག་མཚན་གྲི་གུག་ཐོད་ཁྲག་གིས༔ གཡས་སུ་ཕྲ་མེན་སྟག་གདོང་མ༔ དམར་གསལ་ཞལ་གཅིག་ཕྱག་གཉིས་ཀྱིས༔ གྲི་གུག་ཕྱར་ཞིང་ཐོད་ཁྲག་སྟོབས༔ ཞབས་གཉིས་བརྐྱངས་བསྐུམ་ཚུལ་གྱིས་བཞེངས༔ དུར་ཁྲོད་འབར་བའི་ཆས་གྱིས་བརྒྱན༔ གཡོན་དུ་ཕྲ་མེན་ཕག་གདོང་མ༔ སྐུ་མདོག་ནག་མོ་གཏུམ་དྲག་རྔམ༔ ཕག་ཞལ་ནག་པོས་ངུར་སྒྲ་སྒྲོགས༔ གྲི་གུག་ཕྱར་ཞིང་ཐོད་ཁྲག་རོལ༔ བརྐྱང་བསྐུམ་གར་གྱིས་གདན་ལས་བཞེངས༔ དེ་ལྟར་སྐུ་གསུམ་རིག་པའི་མདངས༔ གཟུགས་སྐུའི་རྣམ་རོལ་ཡོངས་ཤར་བའི༔ མཁའ་འགྲོའི་གཙོ་མོ་རྣམ་པ་གསུམ༔ དམར་ནག་ཞུགས་ཆེན་འཁྱིལ་དབུས་གསལ༔ ཧཱུྃ༔ ཕྱི་རིམ་གནམ་ལྕགས་ལས་གྲུབ་པའི༔འཁོར་ལོ་རྩིབས་བཞིའི་རྩིབས་སྟེང་དུ༔ གྲུ་གསུམ་དགྲ་བགེགས་བྱད་མའི་སྟེང༔ གཙོ་མོའི་ཐུགས་ལས་འབྲུ་བཞི་སྤྲོས༔ ཧཿརིཿནིཿསཿགྲི་ཐོད་ཀྱི༔ ཤར་དུ་རྡོ་རྗེ་སེང་གདོང་དཀར༔ ལྷོ་རུ་རིན་ཆེན་སེང་གདོང་སེར༔ ནུབ་ཏུ་དེ་བཞིན་སེང་གདོང་མཐིང༔ བྱང་དུ་ཀརྨ་སེང་གདོང་ལྗང༔ ཀུན་ཀྱང་ཞལ་གཅིག་ཕྱག་གཉིས་པ༔ ཕྱག་གཡས་རྡོ་རྗེ་རིན་ཆེན་དང༔ འཁོར་ལོ་རྒྱ་གྲམ་གྲི་གུག་ཕྱར༔གཡོན་པས་ཐོད་ཁྲག་ཐུགས་ཀར་འཛིན༔ གྲུ་མོར་ཁ་ཊྭཱཾ་རྩེ་གསུམ་བརྟེན༔ ཞལ་གདངས་ལྗགས་འདྲིལ་མཆེ་བ་གཙིགས༔ སྤྱན་བསྒྲད་རལ་བ་གྱེན་དུ་བརྫེས༔ དྲིལ་བུ་གཡེར་ཁ་མེ་ལོང་དང༔ རུས་པ་རིན་ཆེན་དར་དཔྱངས་མཛེས༔ གར་དགུའི་ཉམས་ལྡན་དུར་ཁྲོད་ཆས༔ འོ་འཛིན་གསང་བའི་པདྨོ་རྒྱས༔གཡོན་བརྐྱངས་སྟབས་ཀྱིས་རོ་ལ་བརྫིས༔ ཞབས་གཡས་རྟིང་པ་བྷ་གར་གཏད༔ འཇའ་ཟེར་མེ་རླུང་འཁྲིགས་དབུས་གསལ༔ ཧཱུྃ༔ དེ་ཕྱིར་གནམ་ལྕགས་ལས་གྲུབ་པའི༔ འཁོར་ལོ་རྩིབས་བརྒྱད་རྩིབས་སྟེང་དུ༔ ཨེཿཡི་དལ་ལ་བྱད་མ་དང༔ དགྲ་བགེགས་ཕོ་མོ་བསྣོལ་བའི་སྟེང༔ བདག་ཉིད་མཁའ་འགྲོའི་ཐུགས་ཀ་ནས༔ ཧཱུྃཿཡིག་བརྒྱད་སྤྲོས་ཕྱག་མཚན་གྱི༔ རྣམ་པར་འོད་ཞུ་སྐད་ཅིག་གིས༔ རིག་སྟོང་ཟུང་འཇུག་སྒྱུ་མའི་འཕྲུལ༔ ཤར་དུ་ཕྲ་མེན་སེང་གདོང་དཀར༔ ཕྱག་གཉིས་གསེར་ཕུར་འདྲིལ་ཞིང་འདེབས༔ ལྷོ་རུ་ཕྲ་མེན་རྟ་གདོང་སེར༔ ཕྱག་གཡས་གནམ་ལྕགས་སྤུ་གྲི་ཕྱར༔ གཡོན་པས་དམར་གྱི་དུང་ཆེན་རོལ༔ ནུབ་ཏུ་ཕྲ་མེན་འུག་གདོང་དམར༔ ཕྱག་གཡས་པདྨའི་གྲི་གུག་ཕྱར༔གཡོན་པས་ཐོད་ཁྲག་ཐུགས་ཀར་འཛིན༔ བྱང་དུ་ཕྲ་མེན་བྱི་གདོང་ལྗང༔ ཕྱག་གཡས་གནམ་ལྕགས་ཙཀྲ་བསྐོར༔ གཡོན་པས་ཐོད་པའི་གའུ་འཛིན༔ བརྐྱང་བསྐུམ་གར་གྱིས་གདན་ལས་བཞེངས༔ དུར་ཁྲོད་དཔའ་མོའི་ཆས་ཀྱིས་བརྒྱན༔ ཤར་ལྷོ་ཕྲ་མེན་གླང་པོའི་གདོང༔ མཐིང་ནག་ཕྱག་གཡས་རལ་གྲི་ཕྱར༔ གཡོན་པས་ཟངས་ཀྱི་ཕུར་པ་འདྲིལ༔ ལྷོ་ནུབ་ཕྲ་མེན་དོམ་གྱི་གདོང༔ དམར་ནག་ཕྱག་གཡས་ཌཱ་མ་རུ༔ གཡོན་པས་གྲི་གུག་དཀུ་ལ་བརྟེན༔ ནུབ་བྱང་ཕྲ་མེན་བ་གླང་གདོང༔ སེར་ནག་ཕྱག་གཡས་ཐོད་རྔ་གདེངས༔ གཡོན་པས་མི་མགོའི་ཕྲེང་བ་འདྲེན༔ བྱང་ཤར་ཕྲ་མེན་དྲེད་ཀྱི་གདོང༔ སྨུག་ནག་ཕྱག་གཡས་ཞིང་གཡང་ཕྱར༔ གཡོན་པས་བྷནྡྷ་དམར་བཀང་བསྣམས༔ བརྐྱངས་བསྐུམ་གར་གྱིས་གདན་ལས་བཞེངས༔ དུར་ཁྲོད་དཔའ་མོའི་ཆས་ཀྱིས་བརྒྱན༔ ཁ་ཊྭཱཾ་རྩེ་གསུམ་མཆན་དུ་བརྟེན༔ གར་དགུའི་ཉམས་ལྡན་མེ་ཡི་ཀློང༔ རྔམ་ཁྲོ་གཏུམ་པའི་ཚུལ་དུ་གསལ༔ ཧཱུྃ༔ ཕྱི་རིམ་དགྲ་བགེགས་བམ་གྱི་སྟེང༔ བདག་ཉིད་མཁའ་འགྲོའི་ཐུགས་ཀ་ནས༔ ཧཱུྃཿཡིག་ཉེར་གཅིག་ཕྱག་མཚན་བཅས༔ འོད་ཞུ་སྐད་ཅིག་ཡོངས་གྱུར་གྱིས༔ ཤར་དུ་ནམ་མཁའ་ལ་སྤྱོད་པའི༔ ཡེ་ཤེས་མཁའ་འགྲོ་ཆེན་མོ་བདུན༔ དཀར་གསལ་དབུ་ནི་སེང་གེའི་གདོང༔ ཕྱག་གཡས་གཅོད་བྱེད་གྲི་གུག་ཕྱར༔ གཡོན་པས་བྷནྡྷ་ཁྲག་བཀང་སྟོབས༔ ལྷོ་དང་ནུབ་དང་བར་སྣང་ལ༔ སྤྱོད་པའི་དམ་ཚིག་མ་མོ་བདུན༔ རིགས་ལྔའི་ཁ་དོག་བཀྲག་གསལ་བ༔ ཕྱག་གཡས་བསྲུང་བའི་ཙཀྲ་དང༔ གཡོན་པས་བཟློག་པའི་ཙཀྲ་བསྐོར༔ཀུན་ཀྱང་དབུ་ནི་སེང་གེའི་གདོང༔ ནུབ་དང་བྱང་དུ་འཇིག་རྟེན་གྱི༔ ས་ལ་སྤྱོད་པའི་མཁའ་འགྲོ་བདུན༔ རྦོད་གཏོང་ཕྱིར་བཟློག་མཐུ་མོ་ཆེ༔ རྒྱལ་ཀུན་མཁྱེན་བརྩེའི་ནུས་པ་རྫོགས༔ གཟུགས་སྐུ་ལས་བྱེད་སྟོབས་ལྡན་མ༔ མཐིང་ནག་དབུ་ནི་སེང་གེའི་གདོང༔ ཕྱག་གཡས་གསེར་གཡུ་ཟངས་ལྕགས་དང༔ མཆོང་དུང་ཤེལ་གྱི་ཕུར་བ་འདྲིལ༔ གཡོན་དུ་གནམ་ལྕགས་ལས་གྲུབ་པའི༔ ཆོས་འབྱུང་བང་རིམ་གསུམ་ལྡན་འཛིན༔ སྐུ་སྨད་གཟིག་ལྤགས་ཤམ་ཐབས་གསོལ༔ དཔལ་དང་དུར་ཁྲོད་འབར་ཆས་བརྒྱན༔ རུས་རྒྱན་རིན་ཆེན་སྦྲུལ་རིགས་ལྔ༔ ཙིཏྟ་མིག་གི་ཕྲེང་བ་ཡི༔ སྐམ་རློན་རྙིད་གསུམ་དོ་ཤལ་འཕྱངས༔ བྱད་མ་བསམ་སྦྱོར་ངན་པ་ཀུན༔ འགུགས་ཤིང་བསྲུང་བའི་ལྷ་དང་དབྱེ༔བདུད་དང་སྤྲད་ཅིང་སྨྱོ་ཞིང་འབོག༔ བརྒྱལ་ནས་རྣམ་ཤེས་དབྱིངས་སུ་སྤར༔ ཤ་ཁྲག་མ་མོས་ཟས་སུ་ཟ༔ བསྡིག་པའི་མཚོན་ཆ་སྣ་ཚོགས་འཛིན༔ ཡང་སྤྲུལ་ཕོ་ཉ་མང་པོ་འགྱེད༔ ཞབས་གཉིས་བརྐྱང་བསྐུམ་གར་སྟབས་འགྱིང༔ རྟག་ཏུ་གསོད་པའི་ལས་ལ་བརྩོན༔ འཇིག་རྟེན་མ་མོ་རྣམ་བརྒྱད་ཀྱང༔ ཆོས་ཉིད་ཞི་ལས་མ་གཡོས་ཀྱང༔ རྔམ་བརྗིད་ཁྲོ་མོའི་ཚུལ་དུ་བསྐྱེད༔ ཕྱི་ཁྱམས་དབང་ཕྱུག་ཉི་ཤུ་བརྒྱད༔ སྒོ་བཞིར་ལས་ཀྱི་མ་མོ་བཞི༔ རྩ་གསུམ་དམ་ཅན་སྲུང་མའི་ཚོགས༔ ཏིལ་གྱི་གང་བུ་རྒྱས་བཞིན་གསལ༔ རིག་པ་གཙོ་ལ་རིག་མདངས་འཁོར༔ ཞི་རྒྱས་དབང་དྲག་ལྷུན་གྲུབ་དང༔ ཕྲིན་ལས་ཡོངས་གྲུབ་ངོ་བོ་རུ༔ མ་བསྐྱེད་ཡེ་ཡིན་ངང་དུ་གསལ༔ དེ་ལྟར་གཙོ་འཁོར་ལྷ་རྣམས་ཀྱི༔ གནས་གསུམ་འབྲུ་གསུམ་འོད་ཕུང་གིས༔ སྐུ་གསུམ་དབྱིངས་བཞུགས་རྒྱལ་བ་རྣམས༔ སེང་གདོང་མཁའ་འགྲོའི་རྣམ་པ་རུ༔ སྤྱན་དྲངས་དམ་ཚིག་སེམས་དཔར་བསྟིམས༔
སྤྱན་འདྲེན་པ་ནི༔  ཧཱུྃ་ཧཱུྃ་ཧཱུྃ༔ སྟོང་ཉིད་བློ་ལས་འདས་པའི་ཀློང༔ ཀུན་ཏུ་བཟང་མོ་ཤེས་རབ་མཆོག༔ སྐྱེ་མེད་དབྱིངས་ལས་སྐུར་བཞེངས་ལ༔ གནས་འདིར་སྤྱན་འདྲེན་གཤེགས་སུ་གསོལ༔ འགག་མེད་ཡེ་ཤེས་ཀློང་ལྔའི་ཞིང༔ ཡུམ་ཆེན་ལྔ་པོ་གཟུགས་སྐུའི་སྤྲིན༔ བདེ་ཆེན་དག་པའི་ངང་ཉིད་ནས༔ གནས་འདིར་སྤྱན་འདྲེན་གཤེགས་སུ་གསོལ༔ ཀུན་ཁྱབ་ཐུགས་རྗེའི་དཀྱིལ་འཁོར་ནས༔ སྤྲུལ་སྐུའི་མཁའ་འགྲོ་གཙོ་འཁོར་བཅས༔ རང་གྲོལ་ཆོས་ཉིད་ཆེན་པོའི་དབྱིངས༔ གནས་འདིར་སྤྱན་འདྲེན་གཤེགས་སུ་གསོལ༔ ཨོ་རྒྱན་རང་བྱུང་དུར་ཁྲོད་ནས༔ བདུད་འདུལ་མཁའ་འགྲོ་སེང་གེའི་གདོང༔ མ་རྒྱུད་དཔའ་མོའི་ཚོགས་དང་བཅས༔ གནས་འདིར་སྤྱན་འདྲེན་གཤེགས་སུ་གསོལ༔ སྤྲུལ་བའི་གནས་མཆོག་རིགས་ལྔ་ནས༔ མཁའ་འགྲོ་སེང་གདོང་སྡེ་ལྔ་པོ༔ ཡེ་ཤེས་རང་གསལ་འཁོར་དང་བཅས༔ གནས་འདིར་སྤྱན་འདྲེན་གཤེགས་སུ་གསོལ༔དུར་ཁྲོད་ཆེན་པོ་གནས་བརྒྱད་ནས༔ ཚོགས་བརྒྱད་གནས་དག་མཁའ་འགྲོ་བརྒྱད༔ སྤྲུལ་པ་ཕྲ་མེན་ཚོགས་དང་བཅས༔ གནས་འདིར་སྤྱན་འདྲེན་གཤེགས་སུ་གསོལ༔ ཡུལ་ཆེན་ཉི་ཤུ་རྩ་བཞི་ནས༔ དབྱིངས་ཀྱི་མ་མོ་ཉི་ཤུ་གཅིག༔ ས་དང་བར་སྣང་མཁའ་སྤྱོད་ཚོགས༔ གནས་འདིར་སྤྱན་འདྲེན་གཤེགས་སུ་གསོལ༔ གནས་ཆེན་དག་པའི་དཀྱིལ་འཁོར་ནས༔ མ་མོ་དབང་ཕྱུག་ཉི་ཤུ་བརྒྱད༔ སྤྲུལ་འཁོར་དམ་ཅན་ཚོགས་དང་བཅས༔ གནས་འདིར་སྤྱན་འདྲེན་གཤེགས་སུ་གསོལ༔ རང་རིག་དོན་སྟོན་བླ་མ་ལྷ༔ རིག་གདངས་འགག་མེད་ཡི་དམ་དལ༔ རིག་རྩལ་ཤེས་རབ་མཁའ་འགྲོའི་ཚོགས༔ རིག་པ་ཅིར་སྣང་སྒྱུ་མའི་འཕྲུལ༔ དམ་ཅན་གཏེར་སྲུང་ཚོགས་དང་བཅས༔ གནས་ འདིར་སྤྱན་འདྲེན་གཤེགས་སུ་གསོལ༔ སྐུ་ཡི་བསྒུལ་བསྐྱོད་ལིངས་སེ་ལིང༔ རྡོ་རྗེའི་འགྲོས་སྟབས་ཁྲིགས་སེ་ཁྲིག༔ གཟི་མདངས་འོད་ཕུང་ཀྱི་ལི་ལི༔ མཁའ་འགྲོའི་བརྡ་སྐད་སེངས་སེ་སེང༔ ཕྱག་རྒྱ་གར་སྟབས་བུན་ནེ་བུན༔ དྲི་ཞིམ་ངད་པ་ཐུ་ལུ་ལུ༔ བྱིན་རླབས་སྤྲིན་ལྟར་འཁྲིགས་སེ་འཁྲིགས༔ དངོས་གྲུབ་ཆར་ལྟར་ཟི་ལི་ལི༔ ཐུགས་རྗེས་སྒྲུབ་མཆོག་རྗེས་སུ་འཛིན༔ སྐུ་གསུང་ཐུགས་ཀྱི་དབང་མཆོག་བསྐུར༔ ཕྱི་ནང་གསང་བའི་བར་ཆད་སོལ༔ མཆོག་དང་ཐུན་མོང་དངོས་གྲུབ་སྩོལ༔ ཨེ་ཨ་ར་ལི་མ་མ་པདྨ་ཌཱཀྐི་ནི་ཤྲྀ་བཛྲ་ཛྙཱ་ན་སརྦ་ས་མ་ཡ་ཕེམ་ཕེམ་ཛ་ཛ༔ བཞུགས་གསོལ་ནི༔ ཧཱུྃ༔ ཐབས་ཀྱི་དཀྱིལ་འཁོར་ཆེན་པོ་འདིར༔ ཤེས་རབ་དབྱིངས་ནས་དྲངས་པའི་ལྷ༔ ཡེ་ཤེས་འཁོར་ལོའི་མ་ཚོགས་རྣམས༔ གཉིས་མེད་ངང་དུ་བརྟན་པར་བཞུགས༔ བཛྲ་ས་མ་ཡ་ཏིཥྛ་ལྷན༔ ཕྱག་འཚལ་ནི༔ དམ་ཚིག་མཁའ་འགྲོའི་ཐུགས་ཀ་ནས་ལྷ་མོ་བཞི་འཕྲོས་པས་ཕྱག་འཚལ་བར་མོས་ལ༔ ཧཱུྃ༔ ཤེས་རབ་དབྱིངས་ནས་འགག་མེད་པར༔ གཟུགས་སྐུའི་སྤྲིན་དུ་ཤར་བ་ཡི༔ བདུད་འདུལ་འཁའ་འགྲོའི་དཀྱིལ་འཁོར་ལ༔ རྣམ་གསུམ་དག་པས་ཕྱག་འཚལ་ལོ༔ ཨ་ཏི་པཱུ་ཧོ༔ པྲ་ཏིཙྪ་ཧོ༔ དཀྱིལ་འཁོར་གྱི་ལྷའི་ཐུགས་ཀ་ནས་ལྷ་མོ་བཞི་འཕྲོས་པས་ཕྱག་ལན་གདབ་པར་བསམ་ལ༔ ཧཱུྃ༔ བདུད་འདུལ་སྔགས་ཀྱི་དཀྱིལ་འཁོར་ནས༔ ཡེ་ཤེས་རོལ་པ་མཁའ་འགྲོའི་ཚོགས༔ ཡེ་ནས་རྣམ་དག་རིག་པའི་གཤིས༔ དབྱེར་མེད་ཆེན་པོར་ཕྱག་འཚལ་ལོ༔ ན་མོ་ན་མ་ཧོ༔ མཆོད་འབུལ་ནི༔ ཧཱུྃ༔ སྟོང་གསུམ་ རབ་འབྱམས་ཆེན་པོ་ན༔ མཆོད་ཡོན་ཞབས་བསིལ་མེ་ཏོག་མཛེས༔ བདུག་སྤོས་མར་མེ་དྲི་ཆབ་དང༔ ཞལ་ཟས་རོལ་མོ་ཇི་སྙེད་ཡོད༔ དཔག་མེད་བློ་ཡིས་རབ་བླངས་ཏེ༔ བདུད་འདུལ་མཁའ་འགྲོ་སེང་གདོང་མའི༔ དཀྱིལ་འཁོར་ཆེན་པོར་གུས་པར་འབུལ༔ ཨོཾ་པདྨ་ཌཱཀྐི་ནི་ས་པཱ་རི་ཝཱ་ར་མ་ཧཱ་ར་ག་པཱུ་ཛ་བཛྲ་ཨརྑྷཾ་པདྱཾ་པུཥྤེ་དྷཱུབ་པེ་ཨཱ་ལོ་ཀེ་གྷནྡྷེ་ནཻ་ཝི་ཏྱཱ་ཤབྟ་པྲ་ཏཱིཙྪ་ཡེ་སྭཱ་ཧཱ༔ ནང་
མཆོད་འབུལ་བ་ནི༔  ཧཱུྃ༔ ཆོས་དབྱིངས་མདངས་ལས་སྒྱུ་མའི་འཕྲུལ༔ འཆོད་སྤྲིན་རབ་འབྱམས་མཐའ་ཡས་ཉིད༔ རྡོ་རྗེ་གཟུགས་སྒྲ་དྲི་རོ་རེག༔ རྡོ་རྗེ་ཆོས་ མའི་ཚོགས་སྤྲུལ་ནས༔ དག་པ་རབ་འབྱམས་ཆེན་པོར་འབུལ༔ ཨོཾ་ཤྲྀ་ཛྙཱ་ན་ཌཱཀྐི་ནི་མ་ཧཱ་རཱ་ག་པཱུ་ཛ་རཱུ་པ་ཤབྟ་གནྡྷེ་ར་ས་སྤཪྴེ་དྷརྨཱ་པྲ་ཏཱིཙྪ་ཧོ༔ གསང་མཆོད་འབུལ་བ་ནི༔ ཧཱུྃ༔ གསང་བ་མཆོག་གི་མཆོད་པ་ཆེ༔ སྐུ་ཡི་རིགས་མ་དཀར་ལ་མཛེས༔ ཕྱག་ན་མེ་ལོང་པདྨ་བསྣམས༔ བདུད་འདུལ་དྲག་མོའི་ལྷ་ལ་འབུལ༔ ཨོཾ་བཛྲ་དྷཪྴེ་ཧཱུྃ༔ ཧཱུྃ༔ གསང་བ་མཆོག་གི་མཆོད་པ་ཆེ༔ གསུང་གི་རིགས་མ་དམར་ལ་མཛེས༔ ཕྱག་ན་རྔ་ཟླུམ་སྒྲ་སྒྲོག་མ༔ བདུད་འདུལ་དྲག་མོའི་ལྷ་ལ་འབུལ༔ ཨོཾ་བཛྲ་མུ་རཉྩེ་ཧཱུྃ༔ ཧཱུྃ༔ གསང་བ་མཆོག་གི་མཆོད་པ་ཆེ༔ ཐུགས་ཀྱི་རིགས་མ་མཐིང་ལ་མཛེས༔ ཕྱག་ན་པི་ཝཾ་སྒྲ་སྒྲོག་མ༔ བདུད་འདུལ་དྲག་མོའི་ལྷ་ལ་འབུལ༔ ཨོཾ་བཛྲ་བྱཱི་ནི་ཧཱུྃ༔ ཧཱུྃ༔ གསང་བ་མཆོག་གི་མཆོད་པ་ཆེ༔ ཡོན་ཏན་རིགས་མ་སེར་ལ་མཛེས༔ ཕྱག་ན་ཅང་ཏེའུ་སྒྲ་སྒྲོག་མ༔ བདུད་འདུལ་དྲག་མོའི་ལྷ་ལ་འབུལ༔ ཨོཾ་བཛྲ་བཾ་སེ་ཧཱུྃ༔ ཧཱུྃ༔ གསང་བ་མཆོག་གི་མཆོད་པ་ཆེ༔ ཕྲིན་ལས་རིགས་མ་ལྗང་ལ་མཛེས༔ ཕྱག་ན་རྫ་ལྔའི་སྒྲ་སྒྲོག་མ༔བདུད་འདུལ་དྲག་མོའི་ལྷ་ལ་འབུལ༔ ཨོཾ་བཛྲ་མེ་དྷེ་ཀེ་ཧཱུྃ༔ སྨན་མཆོད་ནི༔ ཧཱུྃ༔ མཚན་ལྡན་བྷནྡྷའི་སྣོད་ནང་དུ༔ དམ་ཚིག་རྫས་མཆོག་རྣམ་པ་ལྔ༔ རིགས་ལྔ་ཡེ་ཤེས་ལྔ་སྦྱར་བའི༔ ཡེ་ཤེས་བདུད་རྩི་ཟག་མེད་རྒྱུན༔ བདུད་འདུལ་མཁའ་འགྲོའི་དཀྱིལ་འཁོར་མཆོད༔ ཨོཾ་སརྦ་པཉྩ་ཨ་མྲྀ་ཏ་ལ་ཁ་རཾ་ཁཱ་ཧི༔ རཀྟ་
འབུལ་བ་ནི༔ རཱ༔ དམར་གྱི་དུང་ཆེན་ཡངས་པའི་ནང༔ འཁོར་བ་བསྒྲལ་བའི་ཁྲག་ཆེན་པོ༔ གྷིརྟིའི་པདྨ་རཀྟ་བཅས༔ བདུད་འདུལ་མཁའ་འགྲོའི་དཀྱིལ་འཁོར་མཆོད༔ ཨོཾ་མ་ཧཱ་རཀྟ་ལ་ཁ་རཾ་ཁཱ་ཧི༔ གཏོར་མ་འབུལ་བ་ནི༔ ཨོཾ༔ རིན་ཆེན་ཡངས་པའི་སྣོད་མཆོག་ཏུ༔ འབྲུ་དང་འབྲས་བུ་སྦྱར་བ་ཡི༔ བཅུད་ལྡན་གཏོར་མའི་མཆོད་པ་འདིས༔ བདུད་འདུལ་དྲག་མོའི་དཀྱིལ་འཁོར་མཆོད༔ ཨོཾ་མ་ཧཱ་བ་ལིང་ཏ་ལ་ཁ་རཾ་ཁཱ་ཧི༔ སྦྱོར་མཆོད་ནི༔ ཧཱུྃ༔ དཔའ་མོའི་ཐུགས་ལས་སྤྲུལ་པ་ཡི༔ ཤེས་རབ་བཅུ་དྲུག་དགའ་བའི་རྒྱན༔ གཉིས་འཁྱུད་རེག་བྱའི་སྟོན་མོ་འདིས༔ བདུད་འདུལ་མཁའ་འགྲོའི་དཀྱིལ་འཁོར་མཆོད༔ ཨོཾ་མ་ཧཱ་མུ་དྲཱ་སུ་ཁ་པཱུ་ཛ་ཧོ༔ སྒྲོལ་མཆོད་ནི༔  ཧཱུྃ༔གསོད་བྱེད་ཤན་པའི་བྲུབ་ཁང་དུ༔ བྱད་མ་དམ་ཉམས་རིགས་ཀུན་བཀུག༔ རྡོ་རྗེ་ཕུར་བའི་མཚོན་གྱིས་བསྒྲལ༔ ཤ་ཁྲག་དཔའ་མོའི་ཚོགས་ལ་འབུལ༔ མ་ཏྲཾ་རཱུ་ཏྲ་པྲ་བན་ཙཀྲ་མ་ར་ཡ་རྦད་སོད༔ ས་མ་ཡ༔ རྒྱ་རྒྱ་རྒྱ༔ གཏེར་རྒྱ༔ སྦས་རྒྱ༔ གཏད་རྒྱ༔ ཟབ་རྒྱ༔ གསང་རྒྱ༔ གུ་ཧྱ༔ ཞེས་པའང་མཆོད་རྟེན་
འབུམ་རྫོང་གི་བྲག་ནས་བསྐལ་བ་ཤིང་སྟག་གི་ལོར་སྤྱན་དྲངས་ནས་མི་ལོ་བདུན་ལ་བཀའ་རྒྱ་དམ་པོ་བྱས་ནས་མཐར་སྤྲེལ་གྱི་ལོར་བཀྲ་ཤིས་སྨན་ཆུ་ལུང་གི་སྐྱེད་ཚལ་དུ་དཔའ་བོ་ཆོས་དབྱིངས་རྡོ་རྗེས་བྲིས།
སརྦ་མངྒ་ལཾ།